Prevádzkový poriadok
Zberného dvora Mesta Leopoldov

1. Základné údaje

Názov prevádzkovateľa zberného dvora: Mesto Leopoldov
Sídlo: Hlohovská cesta 104/2, 920 41 Leopoldov
Štatutárny zástupca: Mgr. Terézia Kavuliaková, primátorka mesta
Sídlo zariadenia na zber odpadov: Holubyho ul. 
Mená zamestnancov zodpovedných za prevádzku zberného dvora: Dušan Slávik, Ing. Stanislava Bachňáková

2. Údaje o začatí prevádzky

Začiatok prevádzky: rok 2003
Čas životnosti: doba neurčitá

3. Technický opis zariadenia
Zberný dvor sa nachádza v zastavanom území, mesta Leopoldov, slúži pre zabezpečenie realizácie cieľov odpadového hospodárstva mesta v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Zberný dvor sa skladá z týchto objektov: oplotenie areálu, spevnená plocha. Na spevnenej ploche sa uskutočňuje nakladanie a vykladanie odpadu. Nachádzajú sa tu veľkoobjemové kontajnery, špeciálny kontajner na zber šatstva a textílií, 1100 l kontajner na sklo. Vstup do areálu a výstup z areálu je zabezpečený uzamykateľnou bránou. 

4. Organizačné a technické zabezpečenie prevádzky a ochrany zberného dvora
a)	Prevádzku zberného dvora zabezpečuje Mesto Leopoldov.
b)	Zber a zhromažďovanie odpadov slúži výlučne pre občanov mesta Leopoldov.
c)	Za vstup do areálu zberného dvora zodpovedá zamestnanec zodpovedný za jeho prevádzku.
d)	Vjazd a vstup do priestorov zberného dvora je povolený len počas prevádzkového času zberného dvora uvedeného na informačnej tabuli.
e)	Na zbernom dvore môže byť odovzdaný len odpad uvedený v tomto prevádzkovom poriadku.
f)	Množstvo a druh dovážaného odpadu je zisťované pri vstupe do objektu zberného dvora vizuálne.
g)	V evidencii o uloženom odpade sa zaznamenávajú  údaje o pôvodcovi odpadu, evidenčné číslo vozidla (ak bol odpad dovezený motorovým vozidlom), čas príchodu do zberného dvora a čas odchodu, množstvo a druh dovezeného odpadu.
h) Prevádzková doba:
Pondelok:		            Z A T V O R E NÉ
	Utorok:			12.00 hod. – 17.00 hod.
	Streda:				12.00 hod. – 17.00 hod.
	Štvrtok	:			12.00 hod. – 17.00 hod.
	Piatok:				12.00 hod. – 17.00 hod.
	Sobota:			07.30 hod. – 12.00 hod.
i) Protipožiarne opatrenia sú nasledovné: zberný dvor je vybavený hasiacim prístrojom, 	lopatou, pieskom, krompáčom. Požiarna ochrana je riešená aj zabránením prístupu 	cudzích osôb do areálu.
Organizačne je prevádzka zabezpečená  jedným pracovníkom na čiastočný pracovný úväzok.

Pracovník zabezpečuje nasledovné činnosti:
•	overí totožnosť osoby odovzdávajúcej vytriedené zložky komunálneho odpadu,
•	zodpovedá za uloženie zhromažďovaného odpadu,
•	organizuje v prevádzke spôsob nakladania s odpadmi a rozmiestnenie kontajnerov v areáli,
•	po vykonaní vstupnej kontroly určí dovozcovi priestor na uloženie odpadov,
•	skontroluje druh a množstvo dovezeného odpadu,
•	odmietne uloženie odpadu, ktorý nebude dovezený, ako separovaný, a položky odpadu ktoré nie sú schválené týmto prevádzkovým poriadkom,
•	udržuje poriadok v areáli zberného dvora a zabezpečuje, aby nedošlo k zmiešaniu zložiek separovaného odpadu, 
•	zabezpečuje ochranu areálu tak, aby nedošlo k znečisteniu životného prostredia,
•	zabezpečí, aby sa po naplnení kontajnerov vytriedený odpad pripravil na odvoz zmluvným odberateľom, ktorý má oprávnenie nakladať s odpadom,
•	pracovník zberného dvora je povinný viesť evidenciu a dokumentáciu o odpadoch a prevádzkovú dokumentáciu zariadenia.

Vstup na zberný dvor a podmienky prevzatia odpadu
•	Pri dovoze na zberný dvor je obyvateľ povinný prihlásiť sa u zodpovedného pracovníka a riadiť sa pokynmi obsluhy zberného dvora.
•	Obyvateľ je povinný preukázať sa platným občianskym preukazom prevádzkovateľovi zberného dvora.
•	Návštevník je povinný rešpektovať kapacitné a priestorové možnosti zberného dvora.
•	Prísne sa zakazuje vstup návštevníka na zberný dvor, ktorý je preukázateľne pod vplyvom alkoholu alebo iných omamných a psychotropných látok.
•	Dovezený a prebratý odpad ukladá návštevník samostatne na základe pokynov zamestnanca na ním určené miesto. Návštevník zberného dvora je oprávnený zdržiavať sa v priestoroch zberného dvora výlučne v čase potrebnom na dovezenie a uloženie dovezeného odpadu.
•	Návštevník zberného dvora je povinný dodržiavať všetky upozornenia zamestnancov zberného dvora, ako aj tento prevádzkový poriadok. V prípade, že návštevník zberného dvora nedodrží upozornenia zamestnancov zberného dvora a bezpečnostné predpisy zberného dvora, mesta Leopoldov, ako prevádzkovateľ zberného dvora nezodpovedá za prípadné škody, ktoré môžu vzniknúť návštevníkovi alebo na jeho majetku pri pohybe v priestoroch zberného dvora.
•	Návštevníkom sa prísne zakazuje rozoberať a vynášať akékoľvek odpady alebo iné predmety uložené na zbernom dvore.
•	Mesto Leopoldov si vyhradzuje právo neprijať odpad, ktorý je na základe vizuálneho vyhodnotenia zamestnanca zberného dvora: silne znečistený, obsahuje nebezpečné chemické látky, obsahuje látky a materiály, ktoré nie je možné ukladať na zbernom dvore, v množstve prekračujúcom povolené množstvo, prinesený nedôveryhodnou osobou, u ktorej existuje podozrenie, že nie je pôvodcom odpadu alebo že nie je fyzickou osobou.
•	Mesto Leopoldov si vyhradzuje právo neprijať odpad aj v prípade technickej alebo inej poruchy alebo ak v dôsledku nedostatočnej kapacity nie je možné odpad uložiť na zberný dvor.

5. Podmienky bezpečnosti práce pri prevádzke zberného dvora 
1.	Každá činnosť v zbernom dvore sa riadi pokynmi zodpovedného pracovníka. Na zbernom dvore musí byť viditeľne umiestnený prevádzkový poriadok.
2.	V zbernom dvore je zakázané používať alkoholické nápoje, omamné a utlmujúce prostriedky, ktoré môžu nepriaznivo ovplyvniť pozornosť a reakciu pracovníka. Taktiež nebude na zberný dvor umožnený vstup osobe pod vplyvom alkoholu alebo iných omamných látok.
3.	Pracovník zberného dvora musí byť poučený o platných predpisoch o bezpečnosti a ochrane zdravia pri práci, obsah poučenia musí byť zameraný na podmienky práce so separovanými odpadmi, ktoré majú svoje špecifické podmienky (možný kontakt s rôznymi druhmi nebezpečného odpadu, zamorenie hlodavcami, hmyzom a jej deratizácie a dezinsekcie, výskyt túlavých psov a mačiek).
4.	Pracovník musí dodržiavať najmä tieto pravidlá:
a)	do zberného dvora platí prísny zákaz vstupu všetkým nepovoleným osobám,
b)	je povinný dodržiavať základné hygienické pravidlá, pri práci nejesť a nepiť. Ďalej je povinný pri práci používať pracovný odev, pevnú uzavretú pracovnú obuv a  osobné ochranné pracovné prostriedky, najmä okuliare, kožené resp. gumené rukavice, respirátor, prilbu.
c)	V zbernom dvore je zakázané narábať s otvoreným ohňom, spaľovanie odpadov v zbernom dvore  je zakázané. V prípade samovznietenia separovaného odpadu je pracovník povinný zabezpečiť jeho uhasenie. Každý prípad zisteného požiaru musí byť zaevidovaný.
d)	V prípade nálezu nebezpečných odpadov (výbušnina, uzavreté nádoby s neznámym odpadom a pod.), pracovník zberného dvora v prvom rade uzavrie ohrozený priestor pre všetkých pracovníkov a dodávateľov separovaného odpadu a nahlásia túto skutočnosť na políciu. Odstránenie a zneškodnenie nebezpečných odpadov vykonajú k tomu spôsobilé osoby, resp. organizácie.
e)	Oplotenie areálu výšky 2,5 m musí zabezpečiť neprístupnosť nepovolaných osôb a zvierat do areálu a zamedziť šíreniu odpadov vplyvom vetra.
6. Povinnosti pri obsluhe, údržbe a prevádzke zariadenia
1.	Prevádzkovateľ zberného dvora je povinný:
a)	nakladať s odpadmi podľa schváleného prevádzkového poriadku,
b)	zabezpečiť odpady pred znehodnotením alebo iným nežiaducim únikom,
c)	zverejňovať zoznam druhov odpadov, na ktorých odber je oprávnený,
d)	zisťovať množstvo odpadu,
e)	viesť a uchovávať prevádzkový denník zberného dvora,
f)	umožniť činnosť kontrolných orgánov, umožniť prístup a na požiadanie poskytnúť pravdivé a úplné informácie súvisiace s prevádzkou zberného dvora.
2. Obsluha a údržba zberného dvora
	Zamestnanec zberného dvora zodpovedá za:
•	bezpečnosť prevádzky na zbernom dvore,
•	prevádzku zariadenia, dodržiavanie prevádzkového poriadku,
•	riadny stav objektu a vybavenia zberného dvora,
•	zjazdnosť a čistotu príjazdovej komunikácie.

7. Opatrenia pre prípad havárie
Pod pojmom havária sa všeobecne rozumie mimoriadna udalosť spôsobená ľudskou činnosťou alebo živelnou pohromou, čiastočne alebo úplne neovládaná, časovo a priestorovo ohraničená, ktorá má nepriaznivý dopad na život a zdravie ľudí, životné prostredie a na hospodárstvo.
Havária je teda aj každá reálna situácia, pri ktorej dôjde k nežiaducemu úniku nebezpečných látok mimo prevádzkový alebo manipulačný priestor.
Za haváriu sa považuje aj prípadné ohrozenie akosti podzemných a povrchových vôd ropnými látkami, látkami škodiacich vodám, látkami ohrozujúcich zdravie obyvateľstva ako aj možnosť kontaminácie zeminy.
Podľa rozsahu úniku sa havárie delia na:
•	havárie zneškodňované v areáli prevádzky – bez vonkajšieho zásahu
•	havárie zneškodňované v areáli prevádzky s vonkajším zásahom
Ako havarijný stav možno kvalifikovať:
•	zloženie alebo únik nebezpečnej látky v zariadení,
•	požiar v zariadení
Opatrenia
V prípade výskytu havárie a iných mimoriadnych udalostí v zariadení je potrebné podľa ich charakteru okamžite informovať:
Kontakt		Telefónne číslo	
Záchranná služba	112, 155	
Polícia	112, 158	
Hasičský záchranný zbor	112, 150	
Referát ŽP mestského úradu	033/28 527 19	
Okresný úrad v Hlohovci, odbor starostlivosti o životné prostredie	0961105723	

Pri zistení alebo spôsobení havárie je potrebné:		
•	Prvý a bezprostredný zásah vykoná osoba, ktorá zistila alebo zapríčinila haváriu.
•	Oznámenie kompetentným pracovníkom.
V prípade zloženia nepovoleného druhu nebezpečného odpadu je pracovník zariadenia zodpovedný za jeho zneškodnenie. Je potrebné odstrániť aj časť odpadu a zeminy, ktorá je takýmto odpadom kontaminovaná. Tekutý odpad je potrebné odstrániť absorbčným materiálom. Obdobne treba postupovať v prípade vytečenia pohonných hmôt alebo mazadiel z vozidiel alebo mechanizmov a dovezeného odpadu.
Zamestnanec musí výkon pracovnej činnosti zabezpečovať tak, aby nedochádzalo k ohrozeniu zdravia, života, majetku ako aj zhoršenie životného a pracovného prostredia. Je povinný oznámiť ihneď zamestnancovi zodpovednému za zberný dvor každú zistenú závadu, ktorá by mohla ohroziť bezpečnosť pri práci alebo spôsobiť haváriu.

8. Určenie a podmienky uskladnenia
Na zbernom dvore je možné odovzdať tieto druhy odpadov:
Zmesový komunálny odpad
Zmesový komunálny odpad je taký odpad, ktorý sa nedá ďalej triediť. Do nádob na to určených je zakázané ukladať akékoľvek stavebné a podobné odpady (zemina, kamene), zložky triedeného odpadu, nebezpečné odpady, biologicky rozložiteľný odpad.

Objemný odpad
Komunálny odpad, ktorý svojimi rozmermi nie je možné uložiť do klasickej zbernej nádoby na komunálny odpad v domácnosti. Vždy, ak je to možné, musí byť objemný odpad rozobraný na menšie kusy resp. časti. 

Zmiešané odpady zo stavieb
Patrí sem: betón, tehly, obkladačky, dlaždice, keramika, kamene a pod.
Drobný stavebný odpad je možné odovzdať v zbernom dvore v objeme 1 m³ na domácnosť/rok.
•	4 prívesné vozíky
•	12 dvojkolesových káričiek
•	36 fúrikov

Sklo
Tento druh odpadu sa odovzdáva aj do kontajnerov rozmiestnených v jednotlivých častiach mesta. 
Patria sem: sklenené črepy, fľaše, od nealko a alko nápojov, potravín, nádoby, obaly a predmety zo skla, poháre, fľaštičky od kozmetiky bez kovových a plastových uzáverov, zaváraninové a iné poháre, tabuľové sklo, okenné sklo, sklo z okuliarov, zrkadlá a pod. 
Nepatria sem: porcelán, keramika, vrchnáky, korky, gumy, drôtené sklo, fľaše z umelej hmoty, časti uzáverov fliaš, obrazovky, autosklá, varné sklo, neónky a úsporné žiarivky, žiarovky, teplomery, silne znečistené sklo(zeminou, farbami, potravinami)a pod.

Biologicky rozložiteľný odpad
Umiestňuje sa do kontajnera určeného na tento druh odpadu. 
Patrí sem:
kuchynské: zvyšky zeleniny a ovocia (z čistenia a lisovania, ohryzky), šupky južného ovocia, zvyšky jedál, kávová usadenina, čajové vrecká, pečivo, škrupinky z vajec a orechov, kôstky, papierové utierky znečistené potravinami a pod.
záhradné: tráva, lístie, pozberové zvyšky rastlín, kvety, konáre, slama, korene, opadané ovocie, kukuričné klasy, mladá burina a pod.
ostatné: použité papierové utierky rúk a hygienické vreckovky, zemina z kvetináčov, vlasy (nefarbené), chlpy, srsť, piliny a hobliny, drevný popol, perie, trus a pod.
Nepatrí sem: kosti, mäso, ryby, mliečne výrobky, veľmi slané potraviny, rastlinný olej, popol z uhlia, zemina kontaminovaná posypovou soľou alebo olejom, uhynuté zvieratá, výkaly mäsožravých a chorých zvierat, jednorazové plienky, VKM obaly, plasty, sklo, kovy, odpady s obsahom škodlivín a pod.

Šatstvo a textílie 
Patrí sem: čisté a suché šatstvo – nositeľné aj nenositeľné (všetky druhy odevov, prikrývky, deky, posteľná bielizeň), čisté textílie (obrusy, závesy, plachty), vankúše, paplóny, čistá obuv (topánky iba v pároch, nezničené), doplnky k oblečeniu (čiapky, šále, kabelky, ruksaky, aktovky), hračky a pod.
Nepatrí sem: použité pracovné odevy, znečistené alebo zvlhnuté šatstvo a textílie, vankúše a paplóny s perím, znečistená a nepoužiteľná obuv, poškodené hračky, ruksaky a pod.

9. Zoznam druhov odpadov, na ktorý zber je prevádzkovateľ oprávnený
•	20 03 01 zmesový komunálny odpad (O)
•	20 03 07 objemný odpad (O)
•	20 03 08 drobný stavebný odpad (O)
•	20 01 02 sklo (O)
•	20 02 01 biologicky rozložiteľný odpad (O)
•	20 01 10 šatstvo (O)

Na zberný dvor je zakázané ukladať:
- odpad s obsahom škodlivín,
-použité batérie a akumulátory,
-veterinárne a humánne lieky a zdravotnícke pomôcky,
-elektroodpad,
-pneumatiky,
-nerozobratý nábytok,
-uhynuté zvieratá a iný biologický odpad,
-chemické látky, zmesi, farby, lepidlá, laky apod.
-odpad zo zdravotníckych asociálnych zariadení.

Zhromažďovanie a preprava odpadov s obsahom škodlivín sa uskutočňuje najmenej dvakrát ročne. Pre tento účel mesto zabezpečí u zmluvného partnera umiestnenie veľkokapacitného kontajnera na zbernom dvore na jeden deň.

Iné možnosti nakladania s odpadom
Pre zabezpečenie odvozu väčšieho množstva odpadu pre fyzické osoby, firmy a právnické osoby je možné si na svoje vlastné náklady objednať veľkokapacitný kontajner u vývozcu odpadu.

10. Evidencia odpadov
Evidencia odpadov prijatých na zberný dvor a odovzdaných na zhodnotenie alebo zneškodnenie sa vedie prostredníctvom prevádzkového denníka, do ktorého sa zaznamenávajú nasledujúce údaje:
-dátum,
 -množstvo a druhy odpadov prijatých na zberný dvor,
-meno a adresa pôvodcu,
-o prevádzkových poruchách a haváriách a spôsobe ich odstránenia,
-o vykonaných údržbách a opravách zariadenia,
-o vykonaných školeniach a kontrolách.

11. Výkon vstupnej kontroly a spôsob ukladania odpadu
V zariadení na zber vytriedených zložiek odpadu zabezpečuje vizuálnu vstupnú kontrolu pracovník zberného dvora, ktorý posúdi, či sa v odpade nenachádza prímes znečisťujúcich látok alebo druh odpadu, ktorý nie je v zmysle prevádzkového poriadku možné zbierať a ukladať na zbernom dvore.
Na zbernom dvore nie je možné ukladať odpady, ktorých zber nie je povolený!
Zakazuje sa prebrať odpad s podozrením na infekčné vlastnosti!

12. Záverečné ustanovenie
1.	V prípade zmien v prevádzke zariadenia je prevádzkovateľ povinný prispôsobiť prevádzkový poriadok týmto zmenám.
2.	Týmto prevádzkovým poriadkom sa ruší prevádzkový poriadok zo dňa 01.06. 2020.

 

 V Leopoldove, dňa 08. 09. 2021                                          Mgr. Terézia Kavuliaková
                                                                                                      primátorka mesta